Polisie knak kubermisdaadnetwerkVerskeie mense, waarvan sommige glo Nigeriërs, wat glo verbind kan word aan ŉ internasionale kubermisdaadnetwerk in Suid-Afrika en Amerika, is deur die Suid-Afrikaanse polisie in hegtenis geneem. Paul Ramaloko, woordvoerder van die Valke, het Woensdag gesê inligting oor die inhegtenisnemings sal Woensdagmiddag tydens ŉ perskonferensie bekend gemaak word. Die Franse nuusagentskap Agence France-Presse (AFP) het vroeër berig die Suid-Afrikaanse Polisiediens (SAPD), in samewerking met wetstoepassers van Amerika, het verskeie inhegtenisnemings gemaak. Die netwerk is glo uit Pretoria bedryf. Die polisie het in ŉ verklaring gesê dit is ŉ “Wes-Afrika-kriminele netwerk wat uit Suid-Afrika bedryf is, met sterk bande in Amerika”. Ramaloko het aan AFP gesê daar is ook inhegtenisnemings in Kanada gemaak. Hy het gesê die verdagtes sal Woensdag in die hof verskyn voordat hulle aan Amerika uitgelewer word. Ramaloko het nie gesê hoeveel mense in hegtenis geneem is nie. – SAPA